"กรณ์"ชี้นักลงทุนต่างชาติไม่ทอดทิ้งตลาดหุ้นไทย
รมว.คลัง ยันวิกฤตการเมืองไม่ระคายอนาคตตลาดทุนไทย ภัทร ชี้หุ้นยังผันผวน ตลท.เปิด 5 วัน ต่างชาติทิ้งมากสุดรอบ 6 เดือน
1 พ.ค. 2553

รมว.คลัง ยันวิกฤตการเมืองไม่ระคายอนาคตตลาดทุนไทย ภัทร ชี้หุ้นยังผันผวน ตลท.เปิด 5 วัน ต่างชาติทิ้งมากสุดรอบ 6 เดือน
นายกรณ์ จาติกวณิช รมว.คลัง เปิดเผยว่า ปัญหาการเมืองที่เกิดขึ้นในขณะนี้ เชื่อว่ายังไม่มีผลกระทบกับแผนพัฒนาตลาดทุน เนื่องจากตลาดทุนไทยมีศักยภาพที่ดี และน่าแปลกใจที่ดัชนีหุ้นยังปรับตัวขึ้นได้ในภาวะไม่ปกติ ซึ่งสะท้อนให้เห็นว่านักลงทุนมีความเข้าใจในการลงทุนเป็นอย่างดี 
“หากปัญหาทางการเมืองจบลง เชื่อว่าตลาดหุ้นจะเป็นโอกาสในการทำกำไรได้เป็นอย่างดี” นายกรณ์ กล่าว
นายบรรยง พงษ์พานิช ประธานกรรมการบริษัทหลักทรัพย์ ภัทร (PHATRA) กล่าวว่า แนวโน้มดัชนีหุ้นจะยังผันผวนอยู่ เมื่อพิจารณาจาก 10 วันที่ผ่านมา นักลงทุนต่างชาติมีทั้งแรงซื้อแรงขายสลับกัน เพราะขึ้นอยู่กับความรู้สึกและความเห็นต่างกันของนักลงทุน 
“บางวันที่คิดว่าปัญหามีทางแก้ไขได้ นักลงทุนต่างชาติก็จะกลับเข้ามาซื้อสุทธิ ขณะที่บางวันปัญหาเริ่มรุนแรงก็กลับมาขาย” นายบรรยง กล่าว
นางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย กล่าวว่า นักลงทุนต่างชาติขายสุทธิติดต่อกัน 5 วันทำการ รวมทั้งสิ้นประมาณ 8,300 ล้านบาท นับเป็นการขายสุทธิสูงสุดในรอบ 5-6 เดือน หลังระมัดระวังการลงทุนมากขึ้น และส่วนใหญ่รอดูสถานการณ์ก่อน 
“ตอนนี้ตอบไม่ได้ว่าเงินต่างชาติที่ขายหุ้นได้นำออกนอกประเทศ หรือเป็นการพักการลงทุนและรอจังหวะกลับเข้ามาลงทุนใหม่” นางภัทรียา กล่าว
อย่างไรก็ตาม เชื่อว่าตลาดหุ้นไทยยังมีพื้นฐานที่ดี ตัวเลขเศรษฐกิจก็ดีอยู่ ดูได้จากธนาคารแห่งประเทศไทยยังมีการปรับตัวเลขประมาณการอัตราการเติบโตของเศรษฐกิจ 
วันที่ 30 เม.ย. ตลาดหุ้นทั่วเอเชียบวกแรง นักลงทุนต่างชาติกลับลำซื้อหุ้นไทย 760 ล้านบาท ดันดัชนีปิดที่จุดสูงสุดของวันระดับ 763.51 จุด บวก 10.31 จุด หรือ 1.37% ท่ามกลางมูลค่าการซื้อขายหนาตา 19,690 ล้านบาท 
บริษัท โทเทิ่ล แอ็คเซ็ส คอมมูนิเคชั่น (DTAC) เปิดเผยผลการดำเนินงานในช่วง 3 เดือนแรกปีนี้ กำไรสุทธิเพิ่มขึ้นถึง 65.21% เป็น 2,444.39 ล้านบาท หรือ 1.03 บาทต่อหุ้น